送司勳子才丈赴梓州
作者：蘇軾
朝代：宋

paragraphs: 別日已苦迫，見日未可期。
曷不惜此日，相從把酒巵。
人生初甚樂，譬若枰上棋。
縱橫聽汝手，聚散豈吾知。
胡爲復嗟嘆，實恨相識遲。
念昔非親舊，聞名自童兒。
不見常隠憂，見之百憂披。
相從未云幾，別淚遽已垂。
有如雲間鶴，影過落寒池。
舉頭已千里，可見不可追。
我本蜀諸生，能言公少時。
初爲成都掾，治獄官苦卑。
高才絕倫輩，邦伯忘等夷。
是時最少年，白皙未有髭。
風流能痛飲，敏捷好論詩。
勇於鞲上鷹，不啻囊中錐。
去蜀曾未久，得縣復來眉。
簿書紛滿前，指畫渙無疑。
一年吏已服，漸能省鞭笞。
二年民盡信，不復煩文移。
三年厭閑寂，終日事桐絲。
客來投其轄，醉倒不容辭。
至今三十年，父老猶嗟咨。
東川晚乃至，觀者塞路岐。
但見東人喜，不知西人悲。
如今又繼往，人事亦可奇。
嗟此信偶然，或云數使之。
王城多高爵，要路人爭馳。
公來席未暖，去不淅晨炊。
屢爲蜀人得，毋乃天見私。
吾徒本學道，窮達理素推。
況爲二千石，所至可樂嬉。
細思爲縣日，賓友存者誰。
或終卧茅屋，或去懸金龜。
或已登鬼籍，墓木如門楣。
感時何倏忽，撫舊應涕洟。
紫綬著更好，紅顔蔚不衰。
權奇玉勒馬，阿那胡琴姬。
逢人可與樂，慎勿苦相思。